Den nordjyske Ebh Bank får formentlig nye ejere indenfor kort tid. Nordjyske Bank og Sparekassen Thy bekræfter i dag deres interesse over TV2/NORD.

Det er endnu uvist hvilket navn der i fremtiden kommer på facaden på hovedsædet i Fjerritslev. Men på rygteplan er de mulige købere Sparekassen Himmerland, Sparekassen Thy, Morsø Sparekasse og Nordjyske Bank. Direktør i Nordjyske Bank, Jens Ole Jensen, siger i dag til TV2/NORD, at det er Nordjyske Banks strategi at blive større nord for Limfjorden, og banken har derfor øjnene åbne for de muligheder situationen giver, herunder eventuelle fordele ved Ebh Bank's filialnet. Ivan Christiansen, der er direktør i sparekassen Thy, afviser at overtage hele Ebh Bank, men siger samtidig at såfremt banken splittes op, er filialerne i Vesløs og Frøstrup absolut interessante. Sparekassen Himmerland har ingen kommentar i dag.